**Dôvodová správa**

**A. Všeobecná časť**

Návrh zákona, ktorým sa mení a dopĺňa zákon č. 281/2015 Z. z. o štátnej službe profesionálnych vojakov a o zmene a doplnení niektorých zákonov v znení neskorších predpisov (ďalej len „návrh zákona“) sa predkladá v súlade s Plánom legislatívnych úloh vlády Slovenskej republiky na rok 2024.

Dôvodom vypracovania návrhu zákona je skutočnosť, že pretrvávajúca personálna nenaplnenosť v ozbrojených silách Slovenskej republiky (ďalej len „ozbrojené sily“) a vysoká odchodovosť profesionálnych vojakov vyžaduje úpravu a realizáciu podporných opatrení
v oblasti regrutácie a stabilizácie vojenského personálu.

Na pracovnom trhu Slovenskej republiky vládne čoraz väčší dopyt po kvalifikovanej pracovnej sile, vysoká konkurencia lukratívnych pracovných ponúk a neustále zlepšovanie pracovných podmienok najmä súkromných firiem. Cieľom rezortu ministerstva obrany je mať čo najkvalitnejších, fyzicky a psychicky primerane zdatných jednotlivcov, a tým eliminovať zlyhanie ľudského faktora pri plnení služobných úloh v rámci riešenia situácií s rôznym stupňom nebezpečenstva a fyzickej i psychickej záťaže, vrátane takých, pri ktorých je ohrozený aj život a zdravie samotných profesionálnych vojakov. Vnútorné podmienky, ktoré rezort ministerstva obrany dlhodobo vytvára pre profesionálnych vojakov v mnohom ovplyvňujú aj úspešnosť získavania mladých ľudí do ozbrojených síl. Záujem o službu v ozbrojených silách je teda úmerný rozsahu faktorov, ktoré motivujú občanov pre vstup, ale aj pre zotrvanie
v ozbrojených silách. Súčasný vývoj odchodovosti potvrdzuje, že profesionálni vojaci majú očakávania a citlivo reagujú na zmeny v systéme ohodnotenia či už v civilnom sektore alebo
v rezorte ministerstva obrany, a na zmeny v sociálnom zabezpečení.

Návrhom zákona dochádza k podpore mobility vojenského personálu pri zmene miesta výkonu štátnej služby v záujme služobného úradu a kariérneho rastu profesionálneho vojaka, stabilizácii vybraných skupín profesionálnych vojakov a k zvýšeniu ich motivácie na zotrvanie v štátnej službe kapitálnejším vernostným systémom odmeňovania v rokoch, ktoré sú
z hľadiska odchodovosti považované za najkritickejšie. V rámci podmienok vykonávania štátnej služby sa precizuje poskytovanie preventívnej rehabilitácie formou aktívneho odpočinku, zavádza sa započítanie prestávok na jedenie a odpočinok do služobného času.

Cieľom úpravy spôsobu vyplácania aktivačného príspevku profesionálnym vojakom je zvýšenie záujmu občanov o štátnu službu profesionálneho vojaka tak, aby vyplatenie aktivačného príspevku vcelku lepšie plnilo úlohu motivácie na vstup občana do štátnej služby profesionálneho vojaka.

Zavedením inštitútu zapožičania vojenskej hodnosti profesionálnemu vojakovi v  prípravnej štátnej službe počas štúdia na vojenskej vysokej škole sa reaguje na potreby aplikačnej praxe pozitívne motivovať kadetov vojenskej vysokej školy na dosahovanie čo najlepších výsledkov v štúdiu a vo vojenskom programe a k vytváraniu základov ich hrdosti na vojenskú hodnosť. Uvedenou úpravou očakávame zlepšenie študijných výsledkov, vytvorenie zdravej konkurencie (rivality) a v neposlednom rade zníženie odchodovosti zo štúdia.

Cieľom návrhu zákona je aj úprava pôsobnosti služobných úradov, resp. procesných úkonov súvisiacich so štátnou službou profesionálneho vojaka. Mení sa úprava súvisiaca
so skončením vyčlenenia profesionálneho vojaka. Upravuje sa prieskumné konanie vo veci posúdenia spôsobilosti na výkon štátnej služby profesionálneho vojaka.

Potreba zákonnej úpravy vyplýva aj zo zmeny zákona č. 192/2023 Z. z. o registri trestov a o zmene a doplnení niektorých zákonov s účinnosťou od 1. januára 2026, na základe ktorej sa zavádza rozlišovanie medzi ,,odpisom registra trestov pre vybrané povolania a civilný proces“ a ,,odpisom registra trestov“, ktorý možno vydať len na účely trestného konania
a na účel obrany a bezpečnosti štátu. Vzhľadom na túto skutočnosť je potrebné pojmovo diferencovať jednotlivé druhy odpisov registra trestov.

V čl. II sa vymedzuje účinnosť návrhu zákona, ktorá sa vzhľadom na dĺžku legislatívneho procesu a zabezpečenie primeranej legisvakancie navrhuje od 1. januára 2025 Účinnosť ustanovenia týkajúceho sa úpravy pojmu odpisu z registra trestov sa navrhuje
1. januára 2026, vzhľadom na účinnosť príslušných ustanovení zákona o registri trestov.

Návrh zákona bude mať negatívny vplyv na rozpočet verejnej správy a pozitívny sociálny vplyv a vplyv na manželstvo, rodičovstvo a rodinu, ktorý sa prejaví pozitívnym vplyvom na kvalitu života profesionálnych vojakov vrátane ich rodín a hospodárenie domácností. Pozitívny vplyv sa prejaví progresívnejším priebehom štátnej služby. Návrh zákona nebude mať vplyvy na podnikateľské prostredie, životné prostredie, informatizáciu spoločnosti, ani vplyv na služby verejnej správy pre občana.

Sledované vybrané vplyvy návrhu zákona podľa Jednotnej metodiky na posudzovanie vybraných vplyvov sú zhodnotené v priloženej doložke vybraných vplyvov, ako aj v analýze vplyvov na rozpočet verejnej správy, v analýze sociálnych vplyvov a v analýze vplyvov
na manželstvo, rodičovstvo a rodinu.

Návrh zákona je v súlade s Ústavou Slovenskej republiky, s ústavnými zákonmi
a nálezmi Ústavného súdu Slovenskej republiky, s inými zákonmi a ostatnými všeobecne záväznými právnymi predpismi, s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.